Tere hommikust, austatud kolleegid! Alustame Riigikogu täiskogu V istungjärgu 10. töönädala neljapäevast istungit. Nüüd on aeg üle anda eelnõusid ja arupärimisi. Andres Herkel, palun!
Austatud härra juhataja! Austatud Riigikogu liikmed, kolleegid! Vabaerakonna seitse liiget esitavad siinkohal Eesti Panga presidendile Ardo Hanssonile arupärimise riigieelarve defitsiiti laskmise kohta. Nimelt, eile tuli uudis Vabariigi Valitsuse kavatsusest muuta sellisel moel riigieelarve baasseadust. Kuna Eesti Panga seaduse § 4 järgi peab Eesti Pank andma Vabariigi Valitsusele nõu ja valitsus ei saa langetada olulisi majanduspoliitilisi otsuseid ilma nõu küsimata, tahame teada, millist nõu on küsitud, millist nõu on antud ja millised on Eesti Panga seisukohad. Ma usun, et need küsimused on väga tähtsad ja neid tuleks juba lähemal ajal siin Riigikogu saalis koos arutada. Küsime, kui jätkusuutlik on üldse selline skeem, millega eelarve viiakse defitsiiti – ja seda tehakse võib-olla isegi ametisoleva valitsuse kasuks, kasutades ära seda, et varasemad valitsused on järginud konservatiivsemat eelarvepoliitikat, ja jättes tagajärgede likvideerimise järgmistele valitsustele. Samuti huvitab meid see, kuidas peab Eesti käituma olukorras, kus Euroopa Liidu struktuurifondide raha lähemal ajal väheneb. Aitäh!
Jaak Madison, palun!
Austatud istungi juhataja! Head kolleegid! Eesti Konservatiivse Rahvaerakonna fraktsioon algatab metsaseaduse § 40 muutmise seaduse. See käsitleb täpsemalt järgmist: loomastiku kaitseks ei tehta loomade sigimisperioodil raiet ega teostata metsa väljavedu ajavahemikul 15. aprillist kuni 15. juunini. Sellel ajavahemikul on Riigimetsa Majandamise Keskus igal aastal kehtestanud raierahu – perioodi, mille jooksul ei tehta raiet ega metsa väljavedu. See on olnud ka erametsaomanikele soovituslik, kuid mitte kõigile kohustuslik. Kevadised raied kahjustavad pinnast, alustaimestikku ja kasvama jäänud puid, metsades on siis aga loomade sigimise aeg ning raie häirib kõiki loomi. Neil, kes suudavad metsaraiete eest ära minna, jäävad raiealadele siiski pesad ja pojad. Meie algatuse eesmärk on looduse tärkamise ajal keskkonda hoida, et oleks tagatud linnustiku, loomastiku ja metsamuldade kaitse ning väheneks seenhaiguste levik. Aitäh!
Aivar Sõerd.
Austatud juhataja! Head kolleegid! Annan Reformierakonna fraktsiooni nimel üle tulumaksuseaduse muutmise seaduse eelnõu. Selle eesmärk on taastada ühisdeklaratsioonid täies mahus. Mäletatavasti võeti eelmise aasta lõpus kobareelnõuga vastu ulatuslikud maksumuudatused ja ühtlasi tühistati ühisdeklaratsioonide esitamise võimalus põhilises osas. Osaliselt jäeti alles teatud mahaarvamiste tegemise võimalus – see puudutab koolituskulude intresse, mis on küll ka piiratud, ja koolituskulusid –, aga põhilises osas seni kehtinud ühisdeklaratsioonide esitamise võimalus kaotati. Ajal, mil koalitsioon tuleb igal nädalal välja mingi uue maksutõusu või -ideega, võtaks tulumaksuseaduse muutmise samm natukene hoogu maha ja maksukoormuse tõusu tagasi. Ütleksin veel, et ühisdeklaratsiooni võimaluse kaotamine oli perepoliitiliselt äärmiselt vale samm. Ma arvan, et ka koalitsioon mõistab seda viga ja asub meie eelnõu toetama. Tänan tähelepanu eest!
Olen Riigikogu juhatuse nimel vastu võtnud kaks eelnõu ja ühe arupärimise ning me toimetame nendega Riigikogu kodu- ja töökorra seaduse alusel. Seesama seadus näeb ette, et nüüd järgneb kohaloleku kontroll. Istungist võtab osa 78 Riigikogu liiget, puudub aga 23.
Meil on täna üks päevakorrapunkt, keskkonnakomisjoni algatatud looduskaitseseaduse § 20 täiendamise seaduse eelnõu 373 kolmas lugemine. Kas fraktsioonid soovivad alustada läbirääkimisi? Seda soovi ma ei näe. Juhtivkomisjoni ettepanek on panna eelnõu 373 lõpphääletusele. Alustame hääletuse ettevalmistust. Panen hääletusele keskkonnakomisjoni algatatud looduskaitseseaduse § 20 täiendamise seaduse eelnõu 373. Palun võtta seisukoht ja hääletada! Seaduseelnõu poolt hääletas 78 rahvasaadikut. Seadus on vastu võetud. Tänane tööpäev lõppenud. Soovin teile head tööpäeva ja töönädala jätku! Kohtumiseni esmaspäeval! Istungi lõpp kell 10.09.